TOP ข่าวดีหมดไปแล้ว กำไรครึ่งปีหลังอ่อนตัวถือรับปันผลหรือ Switch ลง IRPC อัพไซด์สูง
แม้แนวโน้มผลการดำเนินงานปี 2558 ของ TOP จะพลิกเป็นกำไรสุทธิถึง 1.4 หมื่นล้านบาท แต่ได้บันทึกในงวด 1H58 ไปแล้วกว่า 74% ดังนั้นคาดกำไรช่วง 2H58 จะอ่อนตัวอย่างมีนัยฯ อีกทั้งยังไม่มีสตอรี่ใหม่หนุนในระยะอันใกล้ โบรกฯแนะนำเพียง “ถือรับปันผล”
11 ส.ค. 2558

บล.เอเซีย พลัส ระบุในบทวิเคราะห์ (11 ส.ค.) ว่า บริษัท ไทยออยล์ จำกัด (มหาชน) หรือ TOP รายงานกำไรสุทธิไตรมาส 2/58 ปรับตัวเพิ่มขึ้น 38.5% จากไตรมาสก่อน มาที่ 6.2 พันล้านบาท ใกล้เคียงกับที่คาดไว้ โดยได้รับอานิสงค์หลักจาก 1) บันทึกกำไรจากสต๊อกน้ำมัน 2.5 เหรียญฯต่อบาร์เรล หรือคิดเป็นมูลค่าเท่ากับ 2.2 พันล้านบาท 2) ธุรกิจปิโตรเคมีสายอะโรเมติกส์ (TPX) ที่พลิกกลับเป็นกำไร 457 ล้านบาท เทียบกับงวดก่อนหน้าที่เผชิญกับขาดทุน 742 ล้านบาท
3) กำไรจากธุรกิจน้ำมันหล่อลื่นปรับตัวเพิ่มขึ้น 62.7% จากไตรมาสก่อนมาที่ 524 ล้านบาท และ 4) ใช้สิทธิประโยชน์ทางภาษี BOI จากการลงทุนเรื่องผลกระทบของสิ่งแวดล้อม ถึงแม้จะมีปัจจัยกดดันจากค่าการกลั่นตลาดที่ปรับตัวลดลง 15.9% จากไตรมาสก่อน มาที่ 7.4 เหรียญฯต่อบาร์เรล และบันทึกขาดทุนจากอัตราแลกเปลี่ยนสูงถึง 1.4 พันล้านบาท โดยรวมแล้วกำไรสุทธิครึ่งปีแรกของปี 58 เท่ากับ 1.07 หมื่นล้านบาท เพิ่มขึ้น 135.1% จากช่วงเดียวกันของปีก่อน และคิดเป็น 74% ของประมาณการทั้งปี 2558 ที่ประเมินไว้
 
ฝ่ายวิจัยยังคงประมาณการกำไรปี 2558 โดยคาดกำไรครึ่งปีหลังของปี 58 จะเห็นการปรับตัวลดลงจากครึ่งปีแรกของปี 58 และคิดเป็นเพียง 26% ของประมาณการทั้งปีที่ประเมินไว้ เนื่องจากฝ่ายวิจัยได้รวมความเสี่ยงในระดับหนึ่งจากการคาดการณ์ว่าจะเกิดการบันทึกขาดทุนจากสต๊อกน้ำมันในไตรมาส 3/58 เท่ากับกำไรจากสต๊อกน้ำมันที่เกิดขึ้นในครึ่งปีแรกของปี 58 ภายใต้หลักความระมัดระวัง อีกทั้งการอ่อนตัวของกำไรครึ่งปีหลังของปี 58 ยังเป็นไปตามผลของฤดูกาลซึ่งเป็นช่วง Low season ของธุรกิจโรงกลั่น
รวมถึงยังมี Supply ใหม่จากโรงกลั่นในอินเดียเกิดขึ้นอีกราว 4 แสนบาร์เรลต่อวัน นอกจากนี้ในส่วนของธุรกิจอะโรเมติกส์นั้นยังถูกกดดันจาก Supply ใหม่ที่จะเข้าสู่ตลาดในช่วงปลายไตรมาส 3/58 จากโรงงานในจีน กำลังการผลิตสูงถึง 8 แสนตันต่อปี โดยรวมคาดผลการดำเนินงานปี 2558 จะพลิกกลับมาเป็นกำไรสุทธิสูงถึง 1.45 หมื่นล้านบาท จากปีก่อนหน้าที่เผชิญกับขาดทุนสุทธิกว่า 4 พันล้านบาท
 
ฝ่ายวิจัยประเมินมูลค่าพื้นฐาน ณ สิ้นปี 2558 เท่ากับ 56 บาทต่อหุ้น คงคำแนะนำ ถือรับปันผล Dividend Yield สูงถึง 6.2% p.a. หรือ switch เข้าลงทุนในบริษัท ไออาร์พีซี จำกัด (มหาชน) หรือ IRPC ที่ยังมี upside สูงกว่า 30% อีกทั้งยังมีสตอรี่โครงการฟีนิกซ์ที่จะแล้วเสร็จปลายปี 2558 ซึงเป็นการยกระดับกำไรสู่ฐานใหม่รองรับ